b'\n_START_ARTICLE_\nNem\xc5\xa1ka romantika (knji\xc5\xbeevnost)\n_START_PARAGRAPH_\nNem\xc5\xa1ka romanti\xc4\x8dna knji\xc5\xbeevnot ozna\xc4\x8duje literarno smer, ki je v nem\xc5\xa1ki knji\xc5\xbeevnosti prevladovala od za\xc4\x8detka do srede 19. stoletja._NEWLINE_V Nem\xc4\x8diji so romanti\xc4\x8dno knji\xc5\xbeevnost pripravile ideje viharni\xc5\xa1tva (nem. Sturm und Drang) in weimarske klasike (nem. Weimarer Klassik). Dokon\xc4\x8dno se je razvila sredi devedesetih let 18. stoletja v tako imenovani starej\xc5\xa1i romanti\xc4\x8dni \xc5\xa1oli, katero so sestavljali Friedrich Schlegel (1767-1845, filozof, teoretik, esejist, literarni kritik, zgodovinar, pesnik in jezikoslovec), njegov brat August Wilhelm Schlegel (1776-1845, literarni zgodovinar, kritik, pesnik in prevajalec), pesnik in pripovednik Novalis (1772-1801) in Ludwig Tieck (1773-1853, pesnik, dramatik, pripovednik in prevajalec). Njihovo glasilo je bil \xc4\x8dasopis Athen\xc3\xa4um, sredi\xc5\xa1\xc4\x8de pa mesto Jena. V za\xc4\x8detku so bili pod vplivom idej francoske revolucije, pozneje so se pribli\xc5\xbeali rekciji in restavraciji. od vsega za\xc4\x8detka so bili tesno povezani s filozofijo J.G. Fichteja (1762-1814), F.W.J. Schellinga (1775-1854) in F.E.D. Schleiermacherja (1768-1834). Bolj kot s knji\xc5\xbeevnimi deli so na razvoj evropske romantike vplivali s teoreti\xc4\x8dnimi, literarnozgodovinskimi in prevodnimi spisi._NEWLINE_Tako imenovana mlaj\xc5\xa1a romanti\xc4\x8dna \xc5\xa1ola pa se je razvila v Heidelbergu po letu 1804. Tej \xc5\xa1oli so pripadali Achim von Arnim (1781-1831), Clemens Brentano (1778-1842) in Friedrich de la Motte Fouqu\xc3\xa9 (1777-1843), vsi trije pesniki, pripovedniki in dramatiki, nato pa \xc5\xa1e Joseph von Eichendorff (1788- 1857, pesnik in pripovednik) in deloma dramatik Zacharias Werner (1775-1823. V nasprotju s starej\xc5\xa1o romantiko so bili usmerjeni v nem\xc5\xa1ko nacionalno preteklost in ljudsko slovstvo - Armin in Brentano sta izdala zbirko ljudskih pesmi De\xc4\x8dkov \xc4\x8dude\xc5\xbeni rog (Des Knaben Wunderhorn, 1805-1808). Svetovnonazorsko in politi\xc4\x8dno so bili konservtivni._NEWLINE_Zunaj obeh romanti\xc4\x8dnih \xc5\xa1ol so ostajali najpomembnej\xc5\xa1i predstavniki nem\xc5\xa1ke romantike: starej\xc5\xa1i pripovednik Jean Paul (1763-1825), pesnik Friedrich H\xc3\xb6lderlin (1770-1843, pripovednik E. T. A. Hoffmann (1776-1822), dramatik in pripovednik Heinrich von Kleist (1777-1811). Manj pomembni, vendar v svojem \xc4\x8dasu priljubljeni in vplivni pa so bili \xc5\xa1e pesniki Ludwig Uhland (1787-1862), Adelbert von Chamisso (1781-1838), Friedrich R\xc3\xbcckert (1788-1866, predvsem prevajalec iz orientalske knji\xc5\xbeevnosti), August Platen (1796-1835), Nikolaus Lenau (1802-1850 in Eduard M\xc3\xb6rike (1804-1875). Vrsto pomembnih nem\xc5\xa1kih romantikov zaklju\xc4\x8dita dramatik Franz Grillparzer (1791-1872) in pesnik Heinrich Heine (1797-1856), prvi nagibajo\xc4\x8d se h klasicizmu, drugi \xc5\xbee na meji nove, realisti\xc4\x8dne smeri.'